b'\n_START_ARTICLE_\nEta\xc5\xbena lastnina\n_START_SECTION_\nNastanek\n_START_PARAGRAPH_\nIzpolnjeni morajo biti fizi\xc4\x8dni pogoji za obstoj eta\xc5\xbene lastnine v zgradbi, torej funkcionalna samostojnost samostojnega dela zgradbe in pristop do posameznih delov zgolj z uporabo skupnih. Zemlji\xc5\xa1\xc4\x8de samo je nujen skupni del. Z uvedbo eta\xc5\xbene lastnine se morajo strinjati solastniki oz. lastnik zgradbe oz. jo morajo zahtevati v postopku delitve solastnine. Ob podrobnem opisu nove ureditve in sklenjeni eta\xc5\xbeni pogodbi se eta\xc5\xbena lastnina vpi\xc5\xa1e v zemlji\xc5\xa1ko knjigo. Spremembe, ki bistveno posegajo v vsebino pravnega razmerja, so dopustne le, \xc4\x8de so sklenjene pod pogoji, dolo\xc4\x8denimi za nastanek eta\xc5\xbene lastnine.\n_START_SECTION_\nEta\xc5\xbeni lastnik\n_START_PARAGRAPH_\nLastnik lahko brez soglasja ostalih eta\xc5\xbenih lastnikov izvaja spremembe na svojem delu, \xc4\x8de to ne pomeni poslab\xc5\xa1anja ali ve\xc4\x8djega posega v drug del nepremi\xc4\x8dnine. Ob ve\xc4\x8djem posegu v skupne dele mora pridobiti soglasje ve\xc4\x8dine eta\xc5\xbenih lastniko po solastni\xc5\xa1kih dele\xc5\xbeih._NEWLINE_V manj\xc5\xa1ih stavbah obstaja zakonita predkupna pravica na eta\xc5\xbeni lastnini._NEWLINE_Eta\xc5\xbeni lastnik mora zagotoviti popravila na svojem posameznem delu, \xc4\x8de je to potrebno za odvrnitev \xc5\xa1kode od drugih delov zgradbe. Trpeti in dovoliti mora vstop v svoj posamezni del za neizogibna ali druga\xc4\x8de nesorazmerno draga popravila ali izbolj\xc5\xa1ave. Poseg mora biti najavljen in opravljen na najkraj\xc5\xa1i in najmanj mote\xc4\x8d na\xc4\x8din. Posredovati mora vse podatke in listine potrebne za upravljanje skupnih delov._NEWLINE_Neprimerna raba posameznih in skupnih delov, nepla\xc4\x8devanje bremen, in ostala ravnanja eta\xc5\xbenega lastnika, ki grobo kr\xc5\xa1ijo temeljna pravila sosedskega so\xc5\xbeitja tako, da postane skupnost z njim nevzdr\xc5\xbena, lahko pomenijo ob obveznem opominu kr\xc5\xa1ilca tudi vlo\xc5\xbeitev izklju\xc4\x8ditvene to\xc5\xbebe. O vlo\xc5\xbeitvi odlo\xc4\x8dajo preostali eta\xc5\xbeni lastniki z glasovanjem po solastni\xc5\xa1kih dele\xc5\xbeih. To\xc5\xbeba zahteva izklju\xc4\x8ditev eta\xc5\xbenega lastnika in prodajo njegovega posameznega dela. Prodaja se ob privolitvi sodi\xc5\xa1\xc4\x8da vr\xc5\xa1i po pravilih izvr\xc5\xa1be na nepremi\xc4\x8dninah, celotna kupnina pa se po odbitku stro\xc5\xa1kov postopka preda izklju\xc4\x8denemu lastniku.\n_START_SECTION_\nPrenehanje\n_START_PARAGRAPH_\nEta\xc5\xbena lastnina preneha s pravnim poslom eta\xc5\xbenih lastnikov, z uni\xc4\x8denjem zgradbe ali njenega posameznega dela (eta\xc5\xbena lastnina preneha le na uni\xc4\x8denem delu).'